Ritratt li kien qed jiċċirkola b’saħħa fuq siti soċjali f’dawn l-aħħar ġimgħat kien dak ta’ kelb tat-tip ‘Husky’ idur qalb il-ħmieġ naturali tiegħu stess f’gallarija f’residenza f’Malta. Kienu bosta dawk li wrew l-għadab tagħhom għal dan l-aġir irresponsabbli, b’TVM.com.mt jinsab infurmat li l-animal welfare ħadet azzjoni biex tindirizza din is-sitwazzjoni. F’dawn l-aħħar snin razzez ta’ klieb tat-tip Husky jew Malamute saru popolari ferm, partikolarment minħabba rwoli prinċipali f’sensiliet u films magħrufa bħal Games of Thrones u Twiligħt. L-għaqda Ingliża Dogs Trust, qalet li bl-istess mod kiber sostanzjalment in-numru ta’ dawn il-klieb, fl-Ingilterra, li jispiċċaw abbandunati mis-sidien tagħhom. L-għaqda qalet li dawk li jadottawhom ftit jafu kemm jinvolvi dedikazzjoni u attenzjoni kelb ta’ din ir-razza, hekk kif ikun meħtieġ ħafna eżerċizzju… xi ħaga li skont Dogs Trust hija diffiċli għal ħafna minn nies li jaħdmu.